- Tøyen er hardcore. Isabell humper et lite skritt til siden for å få bedre balanse på krykkene. I en bisetning forklarer hun at krykkene skyldes tre somaliere som i forrige uke tok henne for å være ei jente som skyldte dem penger. Misforståelsen ble ikke oppklart før de hadde knust den ene kneskåla hennes.

Nå har politiets gatepatrulje tatt feil også: Synet av den spinkle jenta som sitter skvist inn mellom 10-15 slitne mannfolk på benkene bak Tøyen-senteret og spiser is, har fått politibetjentene Hallvar og Jan Erik til å stoppe bilen. Mennene på benken, som jobber med å komme sin konstante tørste til livs, blir sure når de må tømme ut dyrebare dråper og gå et sted hvor ungene slipper å se dem drikke.